Beszámoló a „Pizza Effect” tanulási pályázati program eredményeiről

2015. július 31-ével elérkezett Pizza Effect tanulási pályázati programunk megvalósításának a vége.

Nemzetközi oktatási programunk a *Gundtvig - Tanulási Kapcsolatok* elnevezésű pályázat részeként, az Európai Bizottság támogatásával került megvalósításra. A nemzetközi partnerségben Magyarországon kívül további hat európai állam – Anglia, Németország, Szlovénia, Lengyelország, Belgium és Hollandia – országos szervezetei vettek részt.

A projekt fő témája az egészséges, egyszerű vegetáriánus táplálkozás volt, amely az Ételt az Életért egyik szívügye, és a gasztronómián keresztül igyekezett egyesíteni a résztvevőket. A vegetáriánus gasztronómia mellett a program fontos eleme volt a saját és mások kultúrájának megismerése és értékelés, és az európai közösségbe való aktív társadalmi integráció is.

A program alapötlete az volt, hogy a különböző főző work-shopokon keresztül a résztvevő partnerek kommunikációt építenek ki, bátorítják a közös tanulást a célcsoportok tagjai között, úgyis, mint egy generációk közötti interakció. Az evést, táplálkozást használva, mint egy integráló téma, a projekt célja az volt, hogy frissítse a résztvevő munkatársak, önkéntesek, hátrányokkal küzdő csoportok tagjai tudását, készségeit, javítva ezzel a szervezet vezetéséhez, fejlesztéséhez, működtetéshez szükséges kompetenciáikat.

A programot 2013 őszétől kezdődően egy nemzetközi partnerség részeként valósítottuk meg, és számos módszerrel, szakmai és személyes kapcsolattal és rengeteg új élménnyel és ismerettel gazdagabban fejezzük be.

A megvalósítás ideje alatt négy nemzetközi találkozón vettünk részt, amelyen összesen 8 oktató és önkénteseink, munkatársaink közül 14 tanuló utazott el, Németországba, Szlovéniába, Belgiumba, illetve Angliába. 2015 áprilisában Budapesten rendeztünk nemzetközi partnertalálkozót, amelyen a résztvevő országok képviselői nagy számban képviseltették magukat. A találkozó során közös nagyszabású ételosztási programot szerveztünk és valósítottunk meg Budapesten, amelyről a Híradó is beszámolt. A partnerségi találkozók egyben főző-műhelyekként is funkcionáltak, amelyeken keresztül a felnőtt tanulók egymástól tanultak. A találkozón keresztül a partnerek gyakorlati felnőttképzési módszerek széles skáláját ismerték meg, valamint fejlesztették kommunikációs, adománygyűjtési és együttműködési készségeiket.

Magyarországon megrendezésre került programjainkon, képzéseinken – amelyeken a külföldi találkozók tapasztalatait is igyekeztünk átadnia résztvevőknek – további 186 tanuló vett részt. A bevont tanulók két csoportra oszthatók: alapítványunk munkatársainak nőtt a szakmai magabiztossága, új módszereket ismertek meg és pozitív visszajelzéseket kaptak saját munkájukról. Az alapítvány hátrányos helyzetű önkéntesei számára a társadalmi integráció lehetőségét is biztosították a projekt eseményei, javult pszichés állapotuk, aktivitásuk, szociális és kommunikációs készségeik javultak.

Alapítványunk kapcsolati hálója bővült, további közös projektek, együttműködések indultak be. A nemzetközi partnerektől tanult munkamódszerek, menedzsment ismeretek a szervezet támogatói bázisának növekedéséhez vezethetnek. A projektnek köszönhetően több új adományozó és önkéntes jelentkezett nálunk.

A projekt fő terméke egy európai vegetáriánus szakácskönyv. A *Pizza effect – food fusion recipes* 60 oldalas színvonalas kiadvány (<http://issuu.com/mmgx/docs/pizzaefect-a5-preview-1>), összegyűjt néhány egészséges receptet minden résztvevő ország kultúrájából, és online módon, mind Alapítványunk honlapján, mind az együttműködés weblapján is elérhető.

Alapítványunk emellett egy saját, színes, magyar nyelvű kiadványt is készített, amelyben vegetáriánus recepteket népszerűsítettünk, illetve hátrányos helyzetű csoportok részére igyekeztünk élet- és háztartásvezetési, egészségnevelési információkat összegyűjteni. A kiadvány elektronikusan is elérhető az alábbi linken: <http://www.karitativ.hu/wp-content/uploads/2015/02/Gondold-%C3%BAjra-%E2%80%93-%C3%89rt%C3%A9k-kalauz-a-min%C5%91s%C3%A9gi-%C3%A9lethez.pdf> .A projekt termékei az együttműködés lezárása után is elérhetőek.

A nemzetközi találkozók mellett hazai színtéren is számos esemény valósult meg. Fiatal önkénteseink részére 4 alkalmas interaktív tréninget szerveztünk, amelynek célja a kompetencia fejlesztésen túl a hátrányos helyzetűekkel szembeni érzékenység növelése volt. A projekt eredményeit egy egyhetes nemzetközi ifjúsági fesztiválon is népszerűsítették. A projekt tapasztalatai alapján kidolgoztunk egy stratégiát a hazai és nemzetközi kapcsolatok erősítésére; egészségnevelési képzést szerveztünk hátrányos helyzetű családok, idősek, munkanélküliek részére; fókuszcsoportos beszélgetést szerveztünk önkénteseinknek informális tanulási tapasztalatokról, amely alapján képzési tematikát dolgoztunk ki. A projekt zárásakor hazai találkozót tartottunk a résztvevők számára Egerben, ahol minden résztvevő megosztotta élményeit, tapasztalatait, és terveket készítettünk a tanultak adaptálására, jövőbeni együttműködések kialakítására.

A programot, illetve annak eredményeit igyekeztünk folyamatosan kommunikálni, illetve innovatív módszerek felhasználásával is népszerűsíteni. A szervezeten belül (munkatársak és önkéntesek felé) rendszeresen kommunikáltunk: havi rendszerességgel, illetve az egyes mobilitásokat követően munkatársi gyűléseket, tea-reggeliket tartottunk, ahol beszámoltunk az eredményekről, tapasztalatokról, illetve megbeszéltük a számunkra releváns ismeretek, módszerek adaptálásának lehetőségeit és az ahhoz szükséges tennivalókat is. Felvettük a kapcsolatot különböző oktatási, kulturális és gasztronómiai intézményekkel is, amelyekben személyesen mutattuk be a projektet, annak eredményeit. A Hare Krisna Oktatási és Kulturális Központ több alkalommal is lehetőséget biztosított számunkra nagyobb disszeminációs eseményre: 3 alkalommal vettünk részt a Központ által szervezett nagyszabású kulturális, gasztronómiai rendezvényen, ahol work-shopok keretében, illetve saját pultunknál bemutathattuk a program eredményeit. A szervezet honlapján létrehoztunk egy al-oldalt ([www.karitativ.hu/category/pizza-effect/](http://www.karitativ.hu/category/pizza-effect/)), ahol rendszeresen jelentek meg a projekttel kapcsolatos hírek, és a partnerség Facebook oldala is folyamatosan tudósított a projekt tevékenységeiről.

Az együttműködés egyik célja az egészséges étkezés és életmód népszerűsítése volt, mely a találkozókon túl a termékeken keresztül is megvalósult. A másik cél a partnerszervezetek kapacitásfejlesztése, ismeretek átadása, szintén megvalósult – részben egy konkrét tréning, részben pedig a projekt végrehajtásával kapcsolatos teendők közös megvalósítása során. Ezen kívül a hazai programok során sikeresen megvalósult a hátrányos helyzetű csoportok tagjainak bevonása, társadalmi integrációjuk elősegítése is.

Összességben elmondható, hogy egy sikeres és élményekben nagyon gazdag pályázati programot zárunk, amelynek számos pozitív hozadékát igyekszünk mindennapi működésünkbe beépíteni és a jövőben is kamatoztatni.

A projekt előrehaladásáról, a megvalósult eseményeiről, aktualitásairól a honlapunk nyitó oldalán található *Pizza Effect* logóra kattintva olvashatnak.